Tage Leegaard (KF), 2011-04-05:
Da vores ordfører på området, hr. Daniel Rugholm, ikke kan være til stede, skal jeg holde hans ordførertale for ham. Cloud computing er jo et rigtig buzz word i disse tider
Flere og flere snakker om det, og interessen for det vokser både i det private erhvervsliv og i det offentlige.
Vores viden om det bliver større, og mulighederne fra leverandørerne flere og flere.
Der er gode tanker i dette beslutningsforslag, og Socialdemokratiets og Socialistisk Folkepartis interesse for emnet glæder mig.
Det lægger i hvert fald op til, at dette er et emne, vi i fællesskab kan og skal have fokus på.
Det bliver også aktuelt i den nærmeste fremtid, når videnskabsministeren indbyder til en konference om emnet, hvor vi bl.a. skal drøfte standarder i cloud computing.
I Det Konservative Folkeparti ser vi med stor interesse på mulighederne i cloud computing, ikke mindst i forhold til det offentliges it.
Der er uden tvivl et meget stort potentiale, men der er også stadig ting, vi skal blive klogere på, særlig sikkerhed, håndtering af personfølsomme data og stabilitet.
Vi følger derfor udviklingen og lytter til de vigtige erfaringer, der gøres.
Vi er allerede godt i gang, og dette har ministeren redegjort grundigt for.
Regeringen er i dialog med regioner og kommuner om mulighederne i cloud computing, og IT- og Telestyrelsen, it-sikkerhedskomiteen og mange flere har fokus på både jura og teknik i cloud computing.
De næste to dage har jeg, og det vil altså sige hr. Daniel Rugholm, fornøjelsen af at deltage i Digitalisér Danmark 2011-konferencen i Aarhus.
Der kommer over 1.000 it-chefer, eksperter og andre it-folk til to dages konference om digitalisering.
Her er der også fokus på cloud computing og særlig sikkerheden.
For os er positive erfaringer og større viden om sikkerhed mere vigtigt end hurtige og ubrugelige planer.
Klare retningslinjer baseret på praktisk erfaring er ekstrem vigtigt, når vi snakker personlige oplysninger og følsomme data inden for kommune, region og stat.
Så det handler om at finde en balance mellem at garantere et fornuftigt sikkerhedsniveau og ikke bremse en udvikling og det store potentiale, som vi er enige om findes i cloud computing.
Det vil helt naturligt tage tid, og lige nu samler vi mest mulig viden fra de første erfaringer, der gøres på området.
For os er det ikke altafgørende med en plan for 3 og 5 år, det vigtigste er, at man har fokus på rette sted og bevæger sig så hurtigt som muligt på et sikkert grundlag.
Jeg er godt klar over, at Socialdemokratiet og Socialistisk Folkeparti godt kunne bruge nogle milliarder til deres »En Fair Løsning«, men at hente dem i hurtigt definerede og urealistiske planer for gevinster ved udbredelse af cloud computing er desværre lige så usikkert som f.eks., at 12 minutter er lig med 15 mia. kr.
Teknologien er stadig forholdsvis ny, og erfaringerne er endnu ikke så mange, at tiden er til at sætte et, og jeg citerer fra beslutningsforslaget: » … klart mål for udbredelsen og effektiviseringsgevinsterne ved hjælp af cloud computing«.
Disse mål vil på nuværende tidspunkt ikke være ret meget værd.
Hos De Konservative mener vi, at cloud computing er et vigtigt værktøj, og at der er et stort potentiale i det.
Derfor har det et prioriteret fokus, og vi følger det med største interesse, og netop derfor finder vi også dele af beslutningsforslaget irrelevante og andre dele endnu umodne.
Vi kan ikke støtte beslutningsforslaget, men vi glæder os over oppositionens signal om et øget fokus på dette område og ser frem til den fortsatte dialog og videndeling om både juraen og teknikken bag cloud computing.